1Pahari Pilemon, sobat tuntang kawal tuntang kapatuh ikei! Aku, Paulus, ije biti oloh tahanan tagal Kristus Yesus, hayak dengan paharin itah Timoteus, manyurat surat toh akam 2tuntang akan ungkup je hapumpong intu humam; tinai akan paharin itah je bawi Apia, tuntang kawal itah hong gawin pambelom, Arkhipus. 3Ikei harap keleh Hatalla Bapa itah tuntang Tuhan Yesus Kristus manenga berkat tuntang kasanang akam. 4Gagenep katika aku balakudoa, aku manyewut aran pahari tuntang manyewut tarimakasih akan Hatalla. 5Basa aku jari mahining pahari toto-toto percaya dengan Tuhan Yesus tuntang sinta dengan kakare oloh ain Hatalla. 6Aku balakudoa keleh itah kilau kare oloh je hampahari tuntang huang ije kapercaya, mampalua hasil je labih hai gunae mahunjun kakare berkat je dinon itah awi itah hinje dengan Kristus. 7Pahari Pilemon, sintam dengan salepah ungkup ain Hatalla jari mampahanjak aku tuntang manenga dorongan akangku! Hapus ungkup ain Hatalla impahanjak tagal pahari. 8Tagal te, kilau ije biti pahari huang ije kapercaya, aku tau ih marentah pahari uka malalus taloh je musti ilalus awi pahari. 9Tapi awi aku masi dengan pahari, aku baya balaku ih. Aku toh ije biti oloh bakas tuntang metoh toh inahan huang penjara tagal Kristus Yesus. 10Aku, Paulus, handak manyampai auh palakungku dengan pahari tahiu Onesimus, anakku huang Kristus. Basa huang penjara toh aku jari manjadi bapae secara roh. 11Bihin ie jaton baguna akam, tapi toh ie baguna, dia baya akam bewei, tapi akangku kea. 12Toh oloh je inyintaku te ingirimku haluli akam. 13Sapunae aku mipen handak manahan ie omba aku kilau gantin bitim, mangat ie tau mandohop aku, katahin aku inahan huang penjara toh awiku mambarita Barita Bahalap ain Hatalla. 14Tapi aku dia handak malalus taloh en-en amon pahari hindai manenga persetujuan. Aku labih rajin amon pahari malaluse hapan kahias atei kabuat; aku dia handak mamaksa pahari. 15Mungkin Onesimus hapisah dengan pahari hanjulo mangat pahari tau manarima ie tinai sampai katatahie. 16Metoh toh ie dia baya ije biti jipen akan pahari; ie toh labih bara te. Ie toh ije biti paharin itah sama oloh Kristen je inyinta. Ie baguna toto akangku, labih tinai akam! Batantu ie baguna toto kilau jipen atawa kilau ije biti pahari huang Tuhan. 17Tagal te, keleh pahari maanggap aku kilau kawal je sama Kristen, keleh tarima ih Onesimus te haluli sama kilau pahari manarima aku ih. 18Amon ie basala atawa butang dengam, nauhe aku mananggong taloh samandiai te. 19Nah, keleh aku kabuat manyurat jete intu hetoh: Aku Paulus, akan mambayar punah taloh samandiai te. (Batantu dia usah aku manahiue tinai je pahari kabuat aton butang dengangku iete pambelom je taheta kilau oloh Kristen.) 20Tagal te huang aran Tuhan keleh dohop ih aku, keleh mampahanjak ateiku kilau pahari huang Kristus. 21Aku manyurat surat toh awi aku percaya pahari handak malalus taloh je ilakuku. Aku katawan pahari kea handak malalus taloh je labih bara te. 22Pandehan te, dohop manatap kamar akangku intu humam, awi aku harap Hatalla manarima kare lakudoan kare pahari samandiai tuntang mimbit aku haluli manalih keton. 23Epapras, je aton huang penjara hayak dengangku tagal Kristus, mangirim tabe akam. 24Keleh ikau manarima kea tabe bara kare kawalku: Markus, Aristarkhus, Demas tuntang Lukas. 25Keleh Tuhan Yesus Kristus mamberkat ketonb Hormat ikei, Paulus
Copyright
Learn More
bjn_Latn zho_Hant eng_Latn